**Ενότητα 11η (Θ 1.3-2.1)**

**Ο χαρακτήρας και οι στόχοι της Παιδείας**

**Προτεινόμενοι στόχοι**

Να κατανοήσουν οι μαθητές τις θέσεις του Αριστοτέλη

• ότι η εκπαίδευση και γενικότερα η παιδεία των πολιτών είναι ευθύνη της πολιτείας1,

• ότι αυτή η εκπαίδευση έχει ως σκοπό τη διαμόρφωση της προσωπικότητας των πολιτών,

• ότι η παιδεία πρέπει να έχει στόχο την άσκηση στην αρετή.

**Επισημάνσεις**

Θα είναι παιδαγωγικά χρήσιμο να κατανοήσουν οι μαθητές ποιοι είναι οι στόχοι της παιδείας σύμφωνα με τον Αριστοτέλη και τους συγχρόνους του, να επισημάνουν τα κοινά στοιχεία στις διαφορετικές απόψεις που παρουσιάζονται, να αντιληφθούν πού οφείλονται οι διαφορές και να κατανοήσουν την πολυμορφία των απόψεων. Έτσι θα προσεγγίσουν και τον πολιτικό χαρακτήρα της παιδείας. Να κατανοήσουν ότι υπάρχουν αρχές στις πολιτικές κοινωνίες και σύμφωνα με αυτές διαμορφώνονται τα κριτήρια δημιουργίας των εκπαιδευτικών προγραμμάτων.

Ο Αριστοτέλης αναφέρεται στην παιδεία των ελεύθερων πολιτών και είναι σημαντικό ότι υποστηρίζει τη δημόσια εκπαίδευση αιώνες πριν από το γαλλικό διαφωτισμό και τη στιγμή που η ιδιωτική εκπαίδευση στην εποχή του ήταν πολύ ανεπτυγμένη. Είναι χρήσιμο να επισημανθεί στους μαθητές ότι ο Αριστοτέλης είχε τη δική του φημισμένη σχολή, το Λύκειον και με τη θέση του αυτή φαίνεται η διορατικότητά του αλλά και η πολιτική του υπόσταση.

**Ερμηνευτικές ερωτήσεις**

1. Ο Αριστοτέλης υποστηρίζει τον δημόσιο ή τον ιδιωτικό χαρακτήρα της εκπαίδευσης της εποχής του; Από ποια σημεία του κειμένου φαίνεται αυτό;

2. Ποιους υπονοεί ο Αριστοτέλης ότι πρέπει να ορίσουν νόμους για την παιδεία (*νομοθετητέον περὶ παιδείας)* και ποια πολιτική θέση διατυπώνει με την έκφραση *κοινὴν ποιητέον*;

3. Ο Αριστοτέλης αναφέρεται στις διαφορετικές απόψεις που διατυπώνονται σχετικά με το στόχο και το περιεχόμενο της παιδείας. Να γράψετε ποιες ήταν αυτές οι απόψεις και πού οφείλονταν, κατά την κρίση σας, οι διαφορές.

4. Ποιες απόψεις του Αριστοτέλη για τη διαμόρφωση του ηθικού χαρακτήρα του ανθρώπου διακρίνετε στο κείμενο;

5. Ποιο κριτήριο επιλογής «διδακτέας ύλης» δέχεται καταρχήν ο Αριστοτέλης και πώς αντιμετωπίζει την καλλιέργεια του νου μέσα από τα εκπαιδευτικά προγράμματα της εποχής του;

6. Ποιες είναι κατά τον Αριστοτέλη οι κατευθύνσεις που θα διαμορφώσουν την προσωπικότητα του μαθητή της εποχής του;

7. Ο Αριστοτέλης θεωρεί ότι η πολιτεία οφείλει να επιδιώκει για τους νέους της την αρετήμε σκοπό να διαμορφώσει ηθικά τον χαρακτήρα τους. Ποιες δυσκολίες περιγράφει για την επίτευξη αυτού του σκοπού;

8. Να εξηγήσετε τι επιδιώκει ο Αριστοτέλης να κατανοήσουν οι συμπολίτες του, όταν αντιπαραθέτει την έκφραση *τὰ τείνοντα πρὸς τὴν ἀρετήν* στην έκφραση *τὰ χρήσιμα πρὸς τὸν βίον* και *τὰ περιττά* και ποια σχέση έχει η θέση που εκφράζει με το εκπαιδευτικό σύστημα που προτείνει.

9. Να συγκρίνετε την άποψη του Πλάτωνα (Λάχης *190 b 7*): *«αν δεν ξέρουμε καν τι είναι η αρετή, με ποιο τρόπο θα συμβουλέψουμε κάποιον πώς να την κατακτήσει πιο εύκολα;»* με τη θέση του Αριστοτέλη: *«καὶ γὰρ τὴν ἀρετὴν οὐ τὴν αὐτὴν εὐθὺς πάντες τιμῶσιν, ὥστ’ εὐλόγως διαφέρονται καὶ πρὸς τὴν ἄσκησιν αὐτῆς»* και να εξηγήσετε τη σύμφωνη ή διαφορετική σας γνώμη.

…………………………………………………………………………………………………………..

1 Με την ερώτηση *τίς ἔσται ἡ παιδεία* θέτει την ουσία του προβλήματος*,* ενώ με την ερώτηση *πῶς χρὴ παιδεύεσθαι* την αξιολογική βάση του. Τέλος της παιδείας είναι η ευτυχισμένη ζωή (*εὖ ζῆν*), στην οποία οδηγείται ο πολίτης που έχει ασκηθεί με ευθύνη της πολιτείας (*ταύτην τὴν παιδείαν κοινὴν ποιητέον*) στην αρετή (*ἀσκεῖν δεῖ τὰ τείνοντα πρὸς ἀρετήν*).

10. Να επισημάνετε το σημείο στο οποίο συμπίπτουν όλες οι διαφορετικές απόψεις που παρουσιάζονται στο κείμενο και να εξηγήσετε αυτή τη σύμπτωση.

11. Ποια από τα θέματα που διατυπώνει ο Αριστοτέλης στο κείμενό του νομίζετε ότι εξακολουθούν να είναι επίκαιρα προβλήματα της Παιδείας;

12. Ποια από τις απόψεις ή τις θέσεις του Αριστοτέλη για την Παιδεία θα υποστηρίζατε ανεπιφύλακτα ως προσωπική σας πρόταση αν συμμετείχατε σε ένα συμπόσιο για την Εκπαίδευση και την Παιδεία γενικά και γιατί;

13. Να επισημάνετε και να παρουσιάσετε προφορικά τα κοινά σημεία μεταξύ των στόχων της εκπαίδευσης όπως ορίζονται σήμερα στο κείμενο του Συντάγματος και στο κείμενο του Αριστοτέλη που μελετήσατε.

**Λεξιλογικές- Σημασιολογικές ερωτήσεις**

1. Να αντιστοιχίσετε τις λέξεις της στήλης Α με εκείνες από τη στήλη Β με τις οποίες έχουν ετυμολογική συγγένεια:

Α Β

|  |  |  |  |
| --- | --- | --- | --- |
| *ἀμφισβητεῖται* | | *νους* | |
| *νομοθετητέον* | | *εξομολόγηση* | |
| *εὐλόγως* | | *συμμετοχή* | |
| *ἀσκεῖν* | | *λογίδριο* | |
| *παιδεία* | | *εύχρηστος* | |
| *μετέχειν* | | *αμφισβήτηση* | |
| *χρησίμων* | | *νομοθετώ* | |
| *ὁμολογούμενον* | | *εξάσκηση* | |
| *διάνοιαν* | | *εκπαιδευτικός* | |

.

2. Να βρείτε μέσα από το κείμενο ή να σχηματίσετε, όπου δεν υπάρχουν, τα αντώνυμα των φράσεων που ακολουθούν:

|  |
| --- |
| *δῆλον, φανερόν ……………...................* |
| *τὰ χρήσιμα πρὸς τὸν βίον……………….* |
| *τὰ τείνοντα πρὸς ἀρετήν………………..* |
| *ἐλευθερίων………………………….……* |
| *Ταραχώδης………………………….……* |
| *διῃρημένον………………………….……* |
| *Πάντες…………….………………….…..* |
| *τὸν βίον τὸν ἄριστον…………………….* |

3. (παιδεία) παιδεύω/-ομαι: Να δώσετε τη σημασία των λέξεων στο κείμενο και να εξηγήσετε με ποιες σημασίες χρησιμοποιούνται σήμερα.